‹‹ሁሉንም ነገር በዜሮ ማባዛትና አፍርሶ የመገንባት አባዜ አገራችንን ወደኋላ ሲጎትት እንጂ ወደፊት ሲያራምድ አላየንም››
ጠቅላይ ሚኒስትር ዓብይ አህመድ (ዶ/ር)፣ የጦር ኃይሎች ጠቅላይ አዛዥሐሙስ የካቲት 7 ቀን 2011 ዓ.ም. በአዳማ ከተማ የአገር መከላከያ ሠራዊት ቀን ለሰባተኛ ጊዜ ሲከበር በሥነ ሥርዓቱ ላይ ተገኝተው ንግግር ያደረጉት የጦር ኃይሎች ጠቅላይ አዛዥ ጠቅላይ ሚኒስትር ዓብይ አህመድ (ዶ/ር)፣ የአገር መከላከያ ሠራዊት ባለፈው አንድ ዓመት ገደማ ከፍተኛ ለውጥ የተካሄደበት ተቋም መሆኑን አስታውቀዋል፡፡ ከዚህ ቀደም በነበሩበት ውስንነት ምክንያት ውስጣዊ አሠራሩ ግልጽነት ይጎደለው እንደነበር አስታውሰው፣ አሁን ግን በለውጡ አማካይነት እንደገና እየተደራጀ የሚገኝ ተቋም ነው ብለዋል፡፡ በተለይ ለሁሉም የፖለቲካ ፓርቲዎች ባስተላለፉት መልዕክት፣ ‹‹የአገሪቱን ሉዓላዊነት እያስጠበቀ ያለው የአገር መከላከያ ሠራዊት፣ ነገ የሕዝብ ፈቃድ ሆኖ ሥልጣን ብትይዙ ተረክባችሁ የምታስቀጥሉት ተቋም እየሆነ ነው፤›› ብለው፣ በሁሉም ዘርፎች በተለይ ደግሞ በአገር መከላከያ ሠራዊት ላይ የሚደረገው የጅምላ ፍረጃ ለዛሬም ሆነ ለነገ አገራዊ ጉዳይ የሚጨምረው ነገር የለም ሲሉ አስረድተዋል፡፡ ‹‹ይህንን መጥፎ አባዜ አሽቀንጥረን የምንጥልበት ጊዜ መሆኑን መገንዘብ አለብን፡፡ ሁሉንም ነገር በዜሮ ማባዛትና አፍርሶ የመገንባት አባዜ አገራችንን ወደኋላ ሲጎትት እንጂ ወደፊት ሲያራምድ አላየንም፤›› ብለዋል፡፡ ‹‹ይልቁንም የያዝነውን ለማሳደግ እየጨመርን ስንሄድና ያለው ላይ ማስተካከያዎች ስናደርግ፣ በጊዜ ሒደት የተሟላና ሁሉንም ያማከለ ሥርዓት በአገራችን መትከል እንችላለን፡፡ ይህ እንዲሆን ጥፋት ሲታይ እንኳ በባለቤትነት ስሜት መቆምና እንዲታረም መወትወት እንጂ፣ ተቋሙን ማጠልሸት የወታደሩን የማድረግ አቅም ዋነኛ ምሰሶ የሆነውን ሞራል ይሸረሽራል፡፡ በመሆኑም በአገር አለኝታና ኩራት ተቋም ላይ የጅምላ ሒስ አፍራሽ በመሆኑ፣ በአንክሮ ልንመለከተውና ልናሻሽለው ይገባል፤›› ሲሉ አስገንዝበዋል፡፡ በሥነ ሥርዓቱ ላይ የአገር መከላከያ ሠራዊት ከፍተኛ መኮንኖች፣ የቀድሞ የደርግ ሥርዓት ከፍተኛ መኮንኖችና በኢሕአዴግ ጊዜ ያገለገሉ ከፍተኛ መኮንኖች የተገኙ ሲሆን፣ በምሥሉ ላይ ጠቅላይ ሚኒስትሩ ከቀድሞው ጠቅላይ ኤታ ማዦር ጄኔራል ሳሞራ የኑስ ጋር ይታያሉ፡፡